একাত্তরের যুদ্ধাপরাধীদের বিচারে আন্তর্জাতিক অপরাধ ট্রাইব্যুনালের রায়কে কেন্দ্র করেই হচ্ছে একের পর ‘টার্গেট কিলিং।’ দেশকে অস্থিতিশীল করে যুদ্ধাপরাধীদের বিচার বানচালের লক্ষ্যে রায়ের আগে ও পরে এ পর্যন্ত অন্তত ২৭টি টার্গেট কিলিং বা গুপ্ত হত্যার ঘটনা ঘটানো হয়েছে। হত্যার জন্য অধিকাংশ সময় এমন ব্যক্তিদের টার্গেট করা হয় যারা হয় যুদ্ধ্পারাধীদের বিচারে সক্রিয়, না হয় সংখ্যালঘু জনগোষ্ঠী কিংবা জামায়াত-শিবিরসহ উগ্রবাদীদের সমালোচনাকারী পীর দরবেশ ও ইসলামী চিন্তাবিদ। ২০১৩ সালে গণজাগরণ মঞ্চের কর্মী রাজীব হায়দার হত্যাকা-ের পর থেকে এ পর্যন্ত প্রায় প্রতিটি গুপ্ত হত্যার কেন্দ্রে ছিল মূলত আন্তর্জাতিক অপরাধ ট্রাইব্যুনালের কোন না কোন যুদ্ধ্পার্ধাীর রায়। সরকারের একাধিক গোয়েন্দা সংস্থাও সরকারকে এ বিষয়ে সতর্ক করে হত্যা বন্ধে পদক্ষেপ নেয়ার পরামর্শ দিয়েছে।